Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за изменение и допълнение на Закона за контрол върху наркотичните вещества и прекурсорите

(Обн., ДВ, бр. 30 от 1999 г.; изм. и доп., бр. 63 от 2000 г., бр. 74, 75 и 120 от 2002 г., бр. 56 от 2003 г., бр. 76, 79 и 103 от 2005 г. и бр. 30, 75 и 82 от  2006 г.)

§ 1. В чл. 1 се правят следните изменения и допълнения:
1. Точка 1 се изменя така:
“1. организацията, правомощията и задачите на държавните органи, осъществяващи контрол върху производството, преработването, търговията, употребата, съхраняването, вноса, износа, транзита, пренасянето, превозването и отчетността на наркотични вещества, както и върху пускането на пазара, вноса и износа на прекурсори;”.
2. В т. 2 думите „и прекурсори” се заличават.
3. Създава се нова т. 3:
„3. мерките по прилагането на Регламент № 273/2004/ЕС на Европейския парламент и на Съвета от 11 февруари 2004 г. ("Официален вестник" на ЕС, бр. 47 от 2004 г.) за прекурсорите на наркотични вещества, Регламент № 111/2005/ЕС ("Официален вестник" на ЕС, бр. 22 от 2005 г.) на Съвета от 22 декември 2004 г. относно правилата за мониторинг на търговията с прекурсори на наркотични вещества между Общността и трети страни и Регламент № 1277/2005/ЕС ("Официален вестник" на ЕС, бр. 202 от 2005 г.) на Европейската комисия от 27 юли 2005 г. относно правилата за прилагане на Регламент № 273/2004/ЕС и Регламент № 111/2005/ЕС, наричани по-нататък "Регламент 273/2004, Регламент 111/2005 и Регламент 1277/2005”."
4. Досегашната т. 3 става т. 4.
§ 2. В чл. 2 накрая се добавя „и на регламентите на Европейския съюз”.
§ 3. В чл. 3 се правят следните изменения и допълнения:
1.	В ал. 2 думите „и прекурсорите” се заличават, а думите „3 и 4” се заменят с "и 3".
2.	Алинея 3 се изменя така:
„(3) Прекурсорите - предмет на контрол върху пускането на пазара, са посочени в Приложение I на Регламент 273/2004.”
3.	Създава се ал. 4:
“(4) Прекурсорите - предмет на контрол върху вноса и износа, са посочени в Приложението на Регламент 111/2005.”
§ 4. В чл. 4, ал. 1 след думата “Растенията” запетаята се заличава и се добавя съюзът „и”, а думите „и прекурсорите” се заличават.
§ 5. Член 5 се изменя така:
„Чл. 5. Препаратите, съдържащи наркотични вещества, вписани в приложения № 2 и 3, могат да бъдат освободени от някои мерки за контрол при условия и по ред, определени с наредба на министъра на здравеопазването, при следните изисквания:”.
§ 6. В чл. 7 се правят следните изменения:
1.	В ал. 1 след думите „наркотични вещества” запетаята и думите „както и пускането на пазара, вносът, износът, реекспортът и транзитът на прекурсори от първа категория на приложение № 4” се заличават.
2.	Алинеи 2 и 3 се отменят.
§ 7. В чл. 18 се правят следните изменения и допълнения:
1.	Алинея 1 се изменя така:
„(1) Към министъра на икономиката и енергетиката се създава Междуведомствена комисия за контрол на прекурсорите, която е национален компетентен орган по смисъла на чл. 11 от Регламент 273/2004 и чл. 27 от Регламент 111/2005.”
2. Алинеи 3 и 4 се изменят така:
“(3) Комисията по ал. 1 осъществява контрол върху пускането на пазара на прекурсорите от първа и втора категория на Приложение I на Регламент 273/2004, както и върху вноса и износа на прекурсори от Приложението на Регламент 111/2005.
(4) Комисията по ал. 1 осъществява контрол по изпълнението на 
чл. 12 от Конвенцията на ООН за борба срещу незаконния трафик на упойващи и психотропни вещества, изготвя и предоставя на Международния съвет за контрол на наркотиците годишен отчет по т. 12 от същия член.”
3. Създава се нова ал. 5:
„(5) Комисията по ал. 1 събира и предоставя информацията по чл. 13 от Регламент 273/2004 и чл. 32 от Регламент 111/2005.”
4. Досегашната ал. 5 става ал. 6 и се изменя така:
„(6) Комисията по ал. 1 изпълнява задълженията по чл. 9(3) от Регламент 273/2004 и чл. 10(3) от Регламент 111/2005.”
5. Създава се ал. 7:
„(7) Организацията и дейността на Междуведомствената комисия за контрол на прекурсорите, както и редът за подаване на документи и информация, свързани с прилагането на регламенти 273/2004, 111/2005 и 1277/2005 се определят с наредба на министъра на икономиката и енергетиката.”
6. Досегашната ал. 6 става ал. 8.
§ 8. Създават се чл. 18а и 18б:
„Чл. 18а. (1) Министърът на икономиката и енергетиката или овластен от него заместник-министър по предложение на Междуведомствената комисия за контрол на прекурсорите издава и отказва издаване на лицензии и допълнения към тях, отнема и временно прекратява лицензии по смисъла на чл. 3(2) от Регламент 273/2004, чл. 6 от Регламент 111/2005, чл. 8, чл. 10(2 и 3) и чл. 11 от Регламент 1277/2005.
(2) Министърът на икономиката и енергетиката извършва регистрация по смисъла на чл. 3(6) от Регламент 273/2004 и чл. 7(1) от Регламент 111/2005. За извършената регистрация и за промени в регистрираните обстоятелства, министърът на икономиката и енергетиката или овластен от него заместник-министър издава в срок до 10 работни дни удостоверения за регистрация и допълнения към тях.
(3) Министърът на икономиката и енергетиката или овластено от него длъжностно лице по предложение на Междуведомствената комисия за контрол на прекурсорите издава, отказва издаване, отнема и временно прекратява разрешителни за износ и внос по смисъла на чл. 12, 15, 16, 20, 23 и 24 от Регламент 111/2005.
(4) Заявлението за регистрация и документите, прилагани към заявленията за издаване на лицензия, удостоверение за регистрация и разрешителни за износ и внос, както и съдържанието и формата на записите, водени от операторите по смисъла на чл. 5(4) от Регламент 273/2004 и формата за предоставяне на информацията по чл. 8(2) от Регламент 273/2004 и чл. 9(2) от Регламент 111/2005 се определят с наредбата по чл. 18, ал. 7.
Чл. 18б. (1) Министърът на икономиката и енергетиката определя длъжностни лица от Министерството на икономиката и енергетиката, които подпомагат работата на Междуведомствената комисия за контрол на прекурсорите.
(2) Длъжностните лица по ал. 1:
1. приемат и обработват постъпилите заявления за издаване на лицензии, удостоверения за регистрация и разрешителни за износ и внос на прекурсори;
2. осъществяват инспекции на лицензираните и регистрираните оператори, на водената от тях документация и на работните помещения; при необходимост вземат проби от веществата и от смесите, намиращи се в работните помещения; 
3. осъществяват взаимодействие с администрациите на другите министерства и ведомства и с операторите във връзка с наблюдението и контрола на химически вещества, които могат да бъдат използвани за незаконно производство на наркотични вещества;
4. обменят официална информация с международни организации и с администрациите в други държави във връзка с предварително уведомяване при износ на прекурсори, както и във връзка с международни операции за наблюдение на търговията с прекурсори; 
5. осъществяват взаимодействие с органите на изпълнителната и съдебната власт при унищожаване на иззети прекурсори, за които Междуведомствената комисия за контрол на прекурсорите е взела решение за унищожаване.”  
§ 9. Член 19 се отменя.
§ 10. В чл. 25 думите „и прекурсори” се заличават.
§ 11. В чл. 26 думите „и прекурсори” се заличават.
§ 12. Наименованието на глава пета се изменя така:
„Глава пета
КОНТРОЛ НА ВЕЩЕСТВАТА И ПРЕПАРАТИТЕ, ВКЛЮЧЕНИ В ПРИЛОЖЕНИЯ № 2 и 3”
§ 13. Член 35 се отменя.
§ 14. Член 36 се отменя.
§ 15. В чл. 37 се правят следните изменения и допълнения:
1.	Алинея 2 се отменя.
2.	В ал. 4 след думата „регистрация” се добавя „по чл. 18а, ал. 2”.
3.	В ал. 5 думите „и 35” се заличават.
§ 16. Чл. 38 числото „35” се заменя с „18а”.
§ 17. В чл. 39 се правят следните изменения:
1. В ал. 1, т. 3 думите „и прекурсори” се заличават.
2. Точка 5 се отменя.
3. В т. 7 думите „и чл. 36, ал. 2” се заличават.
§ 18. Член 39а се отменя.
§ 19. В чл. 40 се правят следните изменения:
1.	В ал. 1 думите „и/или чл. 35” се заличават.
2.	Алинеи 2 и 3 се отменят.
§ 20. В чл. 41 ал. 2 - 8 се отменят.
§ 21. В чл. 42 думите „и прекурсори от първа категория на приложение № 4” се заличават.
§ 22. В чл. 43 се правят следните изменения:
1.	В ал. 1:
а) думите “и чл. 35, ал. 1” се заличават;
б) т. 5 думите “и 36” се заличават.
2.	В ал. 3 и 4 думите “и 35”  се заличават.
3.	В ал. 7 думите “и чл. 35, ал. 1” и думите “и 36” се заличават.
§ 23. В чл. 44 се правят следните изменения:
1.	Думите „и чл. 35, ал. 1” се заличават.
2.	В т. 4 думите „и 36” се заличават.
§ 24. В чл. 45а се правят следните изменения и допълнения:
1.	Думите „чл. 33 и чл. 35, ал. 1” се заменят с "и чл. 33".
2.	В т. 2 след думите „министъра на здравеопазването” запетаята се заменя с точка и запетая и думите „съответно до Междуведомствената комисия за контрол на прекурсорите при министъра на икономиката и енергетиката” се заличават.
3.	 Създава се нова т. 4:
„4. при прекратяване на разрешението за производство на лекарства или на разрешението за търговия на едро с лекарства, или на разрешението за откриване на аптека, издадени по реда на Закона за лекарствата и аптеките в хуманната медицина;”.
4. Досегашната т. 4 става т. 5.
§ 25. В чл. 45б се правят следните изменения и допълнения: 
1.	В ал. 1 след думите „лицензията по чл. 45а” се поставя запетая и се добавя „както и от отнемането на лицензия или прекратяването на лицензия или регистрация за дейности с прекурсори по молба на оператор до Междуведомствената комисия за контрол на прекурсорите или при смърт на едноличния търговец”, а думите „от първа категория на приложение № 4” се заличават.
2.	В ал. 4 думите „от първа и втора категория на приложение № 4” и думите „при условия и по ред, определени от Министерския съвет” се заличават.
§ 26. Член 45в се отменя.
§ 27. В наименованието на глава пета, раздел II думите „и прекурсори” се заличават.	
§ 28. В чл. 46 ал. 2 се отменя.	
§ 29. В чл. 47 се правят следните изменения:
1.	Алинеи 2 и 3 се отменят.
2.	В ал. 5 думите „и 2” се заличават.
3.	Алинея 7 се отменя.
§ 30. В чл. 49 ал. 2 се отменя. 
§ 31. В чл. 51 думите „и прекурсори” се заличават.
§ 32. В чл. 52 думите „и прекурсори” се заличават.	
§ 33. В чл. 53 думите „и прекурсори” се заличават.
§ 34. В чл. 54, ал. 4 думите „и прекурсори” се заличават.	
§ 35. В чл. 55, ал. 2 думите „и прекурсори” се заличават.	
§ 36. В чл. 61 се правят следните изменения:
1.	В ал. 1 запетаята и думите „както и операторите, които пускат на пазара, внасят, изнасят, реекспортират и транзитират прекурсори от първа и втора категория на приложение № 4, изнасят, реекспортират и транзитират прекурсори от трета категория на приложение № 4” се заличават.
2. Алинеи 2 и 3 се отменят. 
§ 37. В чл. 63, ал. 1 след думите „министъра на здравеопазването” запетаята се заменя с точка. Думите „а начинът за водене на регистър за пускане на пазара, внос, износ, реекспорт и транзит на прекурсори и специфичната информация, която трябва да съдържат търговските, митническите и другите документи, свързани със сделки, водещи до пускането на пазара, и с внос, износ, реекспорт и транзит на прекурсори от първа и втора категория на приложение № 4, както и със сделки за износ, реекспорт и транзит на прекурсори от трета категория на приложение № 4 се определя с наредбата по чл. 35, ал. 4” се заличават.
§ 38. Член 72 се отменя. 
§ 39. Член 74 се изменя така:
„Чл. 74. Лицата, получили разрешително по чл. 73, са длъжни да спазват условията за предписване, отпускане, съхранение, използване и унищожаване на растения и наркотични вещества от приложения № 1, 2 и 3 и на прекурсори, както и на изискванията за документация и отчетност.”
§ 40. Член 78 се отменя.
§ 41. В чл. 90 се правят следните изменения и допълнения:
1.	В ал. 1 думите „наркотични вещества и прекурсори от приложения № 1, 2, 3 и 4” се заменят с „наркотични вещества от приложения № 1, 2 и 3 и прекурсори от Приложение I на Регламент 273/2004 и Приложението на Регламент 111/2005”, а запетаята и думите “както и пуснати на пазара прекурсори от първа и втора категория на приложение № 4” се заличават.
2. Създава се нова ал. 2:
„(2) Органите на Министерството на вътрешните работи и митническите органи задържат пратки с прекурсори, които не отговарят на изискванията на Регламент 273/2004 и Регламент 111/2005.”
3. Досегашните ал. 2 и 3 стават съответно ал. 3 и 4. 
§ 42.  В чл. 98 се правят следните изменения и допълнения:
1. В ал. 1 след думите „за разпореждане с тях” се поставя точка и текстът до края  се заличава.
2. В ал. 3 след думите „се съхраняват до” се добавя „прекратяване на наказателното производство” и се поставя запетая, а накрая се добавя „по реда на чл. 95”.
3. Създават се нови ал. 4 и 5:
„(4) До предаването на иззетите прекурсори с тегло над 1 kg за разпореждане от комисията по ал. 1 те се съхраняват от специализираните органи по чл. 90, ал. 1.
(5) Комисията по ал. 1 взема решение за всеки конкретен случай на предадените й за разпореждане иззети прекурсори, за които има влязла в сила присъда или постановление от съответния прокурор.”
§ 43. Създава се чл. 98а:
„Чл. 98а. Унищожаване на прекурсорите по чл. 98, ал. 1 се извършва в присъствието на комисия в състав, определен със заповед на министъра на икономиката и енергетиката.”
§ 44. Създава се чл. 102а:
„Чл. 102а. Който не спазва изискванията за определяне на отговорен служител по чл. 3(1) от Регламент 273/2004 и чл. 3 от Регламент 1277/2005 се наказва с глоба 5000 лв.” 
§ 45. Създава се чл. 103а:
„Чл. 103а. (1) Който не спазва изискванията за документиране по 
чл. 4 и 5 от Регламент 273/2004 и чл. 3 и 4 от Регламент 111/2005, се наказва с глоба от 1000 до 5000 лв.
(2) При повторно нарушение по ал. 1 се налага глоба от 5000 до 10 000 лв.”
§ 46. В чл. 104 след думите „наркотични вещества” запетаята се заличава и се добавя съюзът „и”, а думите „и за етикетиране на прекурсорите” се заличават. 
§ 47. Създава се чл. 104а:
„Чл. 104а. (1) Който не спазва изискванията за етикетиране на прекурсорите по чл. 7 от Регламент 273/2004 и чл. 5 от Регламент 111/2005, се наказва с глоба от 1000 до 10 000 лв.
(2) При повторно нарушение по ал. 1 се налага глоба от 20 000 до 50 000 лв.”
§ 48. Създава се чл. 105а:
„Чл. 105а. (1) Който не спазва изискванията за предоставяне на информация по чл. 8 от Регламент 273/2004, чл. 9 от Регламент 111/2005 и 
чл. 17, 18, и 19 от Регламент 1277/2005, се наказва с глоба от 1000 до 
5000 лв.
(2) При повторно нарушение по ал. 1 се налага глоба от 5000 до 10 000 лв.”
§ 49. Наименованието на Допълнителната разпоредба се заменя с „Допълнителни разпоредби”.
§ 50. В § 1 от Допълнителните разпоредби се правят следните изменения и допълнения:
1.	Точка 14 се изменя така:
„14. „Прекурсор” e "включено в списъка вещество" по смисъла на 
чл. 2, буква "а" от Регламент 273/2004 и чл. 2, буква "а" от Регламент 111/2005.”
2.	Създават се нови т. 24 и 25:
„24. „Внос на наркотични вещества” е всяко физическо въвеждане на наркотичното вещество на митническата територия на Република България.
25. „Износ на наркотични вещества” е всяко физическо напускане на наркотично вещество на митническата територия на Република България.”
3. Досегашните т. 24 - 28 се отменят.
§ 51. Създават се § 2 и 3:
„§ 2. Навсякъде в закона думите „Националната служба по наркотичните вещества” се заменят с „Дирекция „Наркотични вещества”.
§ 3. Навсякъде в закона думите „районни центрове по здравеопазване” се заменят с „регионални центрове по здравеопазване”.
§ 52. Приложение № 4 към чл. 3, ал. 2, приложение № 5 към чл. 7, ал. 3 и приложение № 6 към чл. 35, ал. 6 се отменят.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 53. В срок една година от влизането в сила на закона комисия от представители на Министерството на здравеопазването чрез Дирекция „Наркотични вещества”, Министерството на финансите чрез Агенция "Митници", Министерството на вътрешните работи чрез Национална служба "Полиция", Софийската градска прокуратура и Столичната следствена служба унищожава съхраняваните от Министерството на здравеопазването наркотични вещества.

§ 54. Законът влиза в сила 3 месеца след обнародването му в "Държавен вестник". 

Законът е приет от ХL Народно събрание на ……………………… 2007 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Георги Пирински)

М  О  Т  И  В  И

към проекта на Закон за изменение и допълнение на Закона за контрол върху наркотичните вещества и прекурсорите

Проектът на Закон за изменение и допълнение на Закона за контрол върху наркотичните вещества и прекурсорите (ЗКНВП) се предлага във връзка с необходимостта от промени в ЗКНВП, свързани със създаване на условия за директно прилагане на Регламент 
№ 273/2004/ЕС на Европейския парламент и на Съвета от 11 февруари 2004 г. за прекурсорите на наркотични вещества, Регламент № 111/2005/ЕС на Съвета от 22 декември 2004 г. относно правилата за мониторинг на търговията с прекурсори на наркотични вещества между Общността и трети страни и Регламент № 1277/2005/ЕС на Европейската комисията от 27 юли 2005 г. относно правилата за прилагане на Регламент № 273/2004/ЕС и Регламент № 111/2005/ЕС.
Приемането на Закон за изменение и допълнение на Закона за контрол върху наркотичните вещества и прекурсорите се налага от необходимостта да бъдат създадени условия за директно прилагане на регламентите на Европейския съюз, уреждащи контрола върху дейностите с прекурсори на наркотични вещества - Регламент 
№ 273/2004/ЕС за прекурсорите на наркотични вещества, Регламент 
№ 111/2005/ЕС относно правилата за мониторинг на търговията с прекурсори на наркотични вещества между Общността и трети страни и Регламент № 1277/2005/ЕС относно правилата за прилагане на Регламент № 273/2004/ЕС и Регламент № 111/2005/ЕС. Трите регламента уреждат цялостно материята, свързана с прекурсорите, и съдържат детайлни разпоредби по отношение на мерки за контрол върху дейностите с прекурсори, изискванията за внос и износ и задълженията на операторите. След присъединяването на България към Европейския съюз регламентите имат пряко действие, но тяхното прилагане следва да бъде осигурено в националното законодателство.
Поради правната си природа те не подлежат на транспониране и националните разпоредби, които ги дублират, следва да отпаднат, поради което с предложения законопроект се отменят всички разпоредби, които се съдържат в регламентите.
Някои от посочените регламенти по прекурсорите съдържат разпоредби, които изискват държавата членка да регламентира съответен механизъм или орган, които ще гарантират и следят за прилагането на самия регламент, каквито например са определянето на компетентен орган и създаването на условия за извършване на контрол. Разписаните във връзка с това разпоредби в ЗКНВП ще се прилагат в съвкупност с регламентите, които се допълват на национално равнище. Това ще даде възможност на операторите и на компетентните органи от администрацията да се ориентират в новата правна рамка и успешно да прилагат и спазват изискванията на законодателството по прекурсорите.
Основните положения в предложения законопроект са следните:
1.	В глава трета се регламентират всички функции и правомощия на компетентните органи по прилагане на регламентите, съответно на Междуведомствената комисия за контрол на прекурсорите към министъра на икономиката и енергетиката, на министъра на икономиката и енергетиката в качеството му на председател на комисията и на длъжностни лица от Министерството на икономиката и енергетиката, подпомагащи дейността на комисията.
2.	От глава пета на ЗКНВП отпадат всички разпоредби, отнасящи се до прекурсори, тъй като те се покриват от регламентите.
3.	 Глава осма се допълва с разпоредби относно реда за унищожаване на отнети в полза на държавата прекурсори, предадени за разпореждане на Междуведомствената комисия за контрол на прекурсорите към министъра на икономиката и енергетиката.
4.	
В глава девета административнонаказателните разпоредби за нарушения на изискванията на регламентите реферират към съответните разпоредби на трите регламента. 

МИНИСТЪР-ПРЕДСЕДАТЕЛ:

(Сергей Станишев)